**Uttalelse - arbeidsliv**

**Eit arbeidsliv med plass til alle**  
   
Ein av dei største utfordringane vi som samfunn må handtere i åra framover er å skape fleire arbeidsplassar. I fleire år har det vore mørke skyer over den norske arbeidsmarknaden, og Møre og Romsdal har vore mellom dei fylka som har vore hardast råka av den stigande arbeidsløysa.   
  
No er konjunkturane i ferd med å snu, men arbeidsløysa bit seg framleis fast. Vi ser at fleire hamnar utanfor arbeidslivet. Delen vaksne i arbeid er den lågaste på mange år. Sjølv om dette har samansette årsakar, er det liten tvil om at den største økonomiske skiljelinja i samfunnet går mellom dei som står utanfor og dei som er innanfor arbeidslivet. Det er alvorleg for den det gjeld, for familien og for heile samfunnet. Vi lever av kvarandre sitt arbeid, og vår samla arbeidsinnsats er grunnlaget for vår levestandard. For Møre og Romsdal Arbeiderparti er difor vår viktigaste oppgåve å få fleire i arbeid og færre på trygd.  
   
Mange har fått det meir krevjande i arbeidsmarknaden dei siste åra, men nokre grupper møter større utfordringar enn andre. Særleg ungdom, innvandrarar og personar med låge jobbkvalifikasjonar merkar at det er blitt vanskelegare å få jobb. Dette heng saman med dei store endringane vi har sett i samfunnet og i arbeidslivet dei siste åra. Teknologi og digitalisering opnar nye moglegheiter, men skapar også store utfordringar. Framover vil dette gje større krav til utdanning og kompetanse i arbeidslivet. Uførestatistikken på unge uføre har auka med nesten 50% sidan 2013. Strategien universell utforming må leggjast til grunn i tiltaka.  
  
På same måte som tryggleik for jobb er eit vern mot større forskjellar, er tryggleik i jobb det same. I land rundt oss ser vi politikarar velje eit låglønnsspor, ei utvikling der utrygge og lågt betalte jobbar breier om seg. Det er ei utvikling Møre og Romsdal Arbeiderparti ikkje ønskjer. Vårt mål er trygge og faste jobbar, vekst i produktivitet og små forskjellar mellom folk. Møre og Romsdal Arbeiderparti vil skape eit inkluderande arbeidsliv gjennom politisk satsing langs tre spor.  
   
**1 Kompetanse og den aktive arbeidsmarknadspolitikken**

Sjølv om færre er registrerte som arbeidsledige, er det fleire som går frå arbeidsløyse og ut av arbeidsstyrken enn inn i jobb. Det er relativt sett færre i arbeidsfør alder som er i jobb, og den største nedgangen ser vi i aldersgruppene under 55 år, særleg mellom unge menn. Dette syner att i uførestatistikken, der talet på unge uføre har auka med nesten 50 % sidan 2013. Mange av dei som hamnar utanfor arbeidslivet i ung alder har ikkje fullført vidaregåande opplæring. Fleire har òg hatt ein krevjande oppvekst, med mangelfull omsorg, rus og vald i nære relasjonar som set varige og djupe spor. Møre og Romsdal Arbeiderparti vil difor understreke viktigheita av å prioritere tidleg innsats i skulen, og eit trygt og kompetent barnevern, der barn og familiar får rett hjelp til rett tid.

**1.1 Arbeidsmarknadspolitikken**

Møre og Romsdal Arbeiderparti vil bruke meir av fellesskapet sine ressursar på å løfte fleire inn i arbeidslivet gjennom ein aktiv arbeidsmarknadspolitikk. Dette vil koste noko meir på kort sikt, men på lang sikt vil det løne seg gjennom auka skatteinntekter og mindre trygdeutgifter. Nav er vårt viktigaste verktøy for å nå dette målet, og må innrettast betre for å få fleire inn i arbeidslivet.  
   
Møre og Romsdal Arbeiderparti vil:

* Auke bruken av lønstilskot for å redusere bedrifter sin risiko ved tilsetjing
* Opprette fleire varig tilrettelagte arbeidsplassar (VTA-plassar). Desse skal vere statleg drivne
* I større grad bruke utdanning som arbeidsmarknadstiltak
* Gjere det enklare å kombinere fleire typar utdanning med dagpengar
* Etablere et NAV ung som skal innehalde minimum følgjande:
  + Ha dedikerte ungdomsteam/-medarbeidarar på alle Nav-kontor
  + Gjeninnføre og vidareutvikle ungdomsgarantiane for å sikre rask og tett oppfølging av ungdom
  + Betre samarbeidet mellom Nav og skulane, konkret gjennom å prøve ut Nav-rettleiarar på utvalde vidaregåande skular
  + Etablere ein jobbgaranti for ungdom med gradert uføretrygd, slik at så mange som mogleg får utnytta restarbeidsevna si
* Auke satsinga på arbeidsmarknadstiltak, der ein større del skal vere øyremerka ungdom
* Bygge ned stengsel som hindrar innvandrarar frå å kome i jobb
* Prioritere barnehageplassar framfor kontantstøtte
* Auke løyvingane til å få innvandrarar i arbeid
* Ha raskare godkjenning av innvandrarar si formelle utdanning
* Ha raskare realkompetansevurdering i asylmottak, slik at fleire kan kome raskare i jobb
* Gjennomgå introduksjonsprogrammet for å gjere innvandrarar betre førebudde på dagens og morgondagens arbeidsliv

**1.2 Kompetanse og livslang læring**

Næringslivet i Møre og Romsdal har eit stort kompetansebehov i dag, og behovet for kvalifisert arbeidskraft vil auke i tida framover. Det er ei politisk oppgåve å bidra til betre samsvar mellom den kompetansen næringslivet treng, og kva arbeidsmarknaden kan tilby.

Vi lever i ei tid med store teknologiske endringar. Jobbar som vi kjenner vil forsvinne, og nye jobbar vil kome til. Noreg har gode føresetnadar for å lukkast med endringane vi skal gjennom, men manglende spisskompetanse, for eksempel innan teknologi, kan bli ei barriere for å skape vekst og nye arbeidsplassar i fylket. Møre og Romsdal Arbeiderparti meiner at Høgre/FrP-regjeringa har styrt Noreg mot kritisk kompetansemangel på dette området, og at det trengs eit taktskifte for å skaffe den kompetansen vi treng i framtida.

Utan ein ekstraordinær innsats for å bygge nødvendig kompetanse i heile breidda av befolkninga, er risikoen stor for at endringane skyv heile yrkesgrupper ut av arbeidslivet og at både ledigheit og lønnsforskjellar auker. Trepartssamarbeidet må mobiliserast for å få dette til, og staten må ta sin del av ansvaret, blant annet gjennom ein mer heilskapleg kompetansepolitikk og betre finansieringsordninger for opplæring og utdanning.

Møre og Romsdal Arbeiderparti vil ha ei solid satsing på digitalisering i heile utdanningsløpet. For at befolkninga skal få påfyll av kunnskap og kompetanse som set oss i stand til å ta i bruk ny teknologi og dei moglegheitene digitalisering kan gje, vil Møre og Romsdal Arbeiderparti satse på koding/programmering for alle elever - allereie i barneskolen, moderne og oppdatert utstyr på yrkesfaga, mange fleire studieplassar og gjennomføre ein brei kompetansereform for arbeidslivet, i samarbeid med partene.

**1.2.1 Yrkesfag og lærlingar**

Analyser frå SSB viser at det i framtida vil bli stor mangel på fagarbeidarar, og behovet vil forsterke seg i tida framover. Godt utdanna fast tilsette fagarbeidarar som tek stort ansvar og bedrifter som bidreg til opplæring er eit viktig grunnlag for Noregs konkurransekraft. I dag sluttar om lag éin av tre elevar som byrjar på yrkesfagopplæring før dei har oppnådd fag- eller svennebrev, og tusenvis av kvalifiserte kandidatar får ikkje læreplass. Vi vil styrkje samarbeidet mellom arbeidslivet, fylkeskommunane og staten for å sikre betre fag- og yrkesopplæring og nok arbeidsplassar.

Fråfallet er størst på yrkesfaga, og spesielt mellom gutane. Det fortel oss at vi i større grad må legge til rette for elevar som ønskjer å satse på praktiske fag. Det er minst like bra med mesterbrev som mastergrad. Ungdom må få teste ut ulike yrke tidleg, slik at dei har moglegheit til å finne ut kva dei ønskjer å jobbe med.

Møre og Romsdal Arbeiderparti vil:

* Ha ein nasjonal yrkesfagmilliard til mellom anna kraftig opprusting av utstyret på yrkesfaglege program, og at Møre og Romsdal skal få ein rettmessig andel av dette
* Gjere opplæringa i ungdomsskulen meir praktisk og variert, slik at alle elevar får auka motivasjon og større læringsutbytte
* Innføre fleire nye valfag i ungdomsskulen, og kvalitetssikre det faglege utbyttet ein får av desse, slik at elevane i større grad får følgje eigne faglege interesser og får moglegheit til å tileigne seg kunnskap på meir praktiske måtar
* Vidareutvikle arbeidslivsfaget, slik at elevane er betre rusta til å velje utdanningsprogram på vidaregåande
* Gjere fellesfag og programfag på yrkesfaglege linjer meir praktiske og yrkesretta
* Innføre nye moglegheiter i opplæringsløpa slik at det blir mogleg å veksle mellom skule og praksis gjennom heile opplæringa
* Utvikle alternative modellar til dagens ordning med to år i skule og to år som lærling, slik at eleven tidlegare kjem i kontakt med arbeidslivet
* Ha 1-1 dekning på relevante verktøy og utstyr for elevar på yrkesfag.
* Styrke utstyrsstipendet slik at det faktisk dekker kostnadar for innkjøp av utstyr nødvendig i opplæringa.
* Opne for fleire vegar til fagbrev.
* At det offentlege må stille krav om aktive lærlingar ved anbod, og at dette blir kontrollert.
* Stille krav til kommunane om å tilby minst éin læreplass per 500 innbyggarar samt at fylkeskommunen aktivt skal sørgje for at det blir tilsett lærlingar i offentleg sektor.
* Lovfeste rett til læreplass for alle kvalifiserte.
* Arbeide for å heve den pedagogiske og faglege kompetansen i lærebedrifta slik at lærlingen sine rettar i opplæringslova blir ivaretekne, og kvaliteten i opplæringa styrka.
* Øke lærlingtilskuddet med like satser for de med og uten ungdomsrett samt voksenrett.
* Alle kommuner skal kunne tilby læreplasser for lærekandidater

**1.2.2 Livslang læring og høgare utdanning**

Globalisering, ny teknologi og nødvendige kutt i klimautsleppa aukar krava til kompetanse og utdanning i arbeidslivet. I dagens arbeidsliv vil ingen nokon gong vere utlært, men snarare stå i fare for å verte utdatert på kompetanse. Det er nødvendig med ein ekstraordinær innsats for å bygge kompetanse i heile breidda av befolkninga, for å unngå at dei store endringane i arbeidsmarknaden skyver heile yrkesgrupper ut av arbeidslivet og at både arbeidsløyse og lønnsforskjellar aukar.

Møre og Romsdal Arbeiderparti meiner det trengs ei satsing på kunnskap og ferdigheiter som er arbeidslivsnær, og gir relevant kompetanse i møte med arbeids- og næringslivet sine behov. Ei brei kompetansereform saman med partane i arbeidslivet vil gje den enkelte tydelegare rettar og gje bedriftene betre kompetanse.

Det er i dag eit stort vedlikehaldsetterslep og behov for nye bygg i universitets- og høgskulesektoren. Trass i rekordhøg oljepengebruk, finn dagens regjering nesten ikkje rom for fleire nye bygg. Det er heilt sentralt med god infrastruktur og ei tilrettelagt bygningsmasse for å tiltrekke oss dyktige studenter og forskarar i åra framover. Fleire kunnskapsbygg skapar også arbeidsplassar, og er ei investering i meir kunnskap.

I sommar stod rekordmange kvalifiserte søkjarar uten tilbod om studieplass. Samtidig opplever Noreg høg arbeidsløyse, og situasjonen er særleg vanskeleg for unge arbeidstakarar. Fleire studieplassar gjev moglegheit for den enkelte til å kome styrka ut av ein vanskeleg situasjon, og gi arbeidslivet nødvendig kompetanse.

Det er også behov for ei styrking av fagmiljøa ved landets universiteter og høgskolar, i tråd med auka studentmasse, fleire studieplassar, fleire fagmiljø og større utdanningsinstitusjonar. Det må også setjast inn eit krafttak for å få auka læringsutbytte og betre tilpassing til arbeidslivet for å nå måla om lågare fråfall og betre kvalitet på utdanningane. Auka studentinvolvering i forsking, tilpassa vurderingsformer og studieprogram i tett kontakt med arbeidslivet er også avgjerande for å skaffe kompetansen som trengs i framtida.

Utvikling av fagskolane er viktig for å heve kompetansenivået i bransjar der ein stor andel er ufaglærte, og for å skape fleire utviklingsmoglegheiter og karrierevegar for desse yrkesgruppene. Fagskoletilbudet er utarbeida i tett kontakt med arbeidslivet, og fagskolane opplever mange stadar auka søkjartal.

Forsking er ein føresetnad for utvikling og vekst, og for å møte dei store, samansette utfordringane Noreg og verdssamfunnet står ovanfor. Noreg skal vere ei drivkraft i den internasjonale kunnskapsutviklinga, og ha verdsleiande kompetanse innanfor område der vi har særlege fortrinn, som hav, energi og maritim.

Møre og Romsdal Arbeiderparti vil også ha meir forsking på viktige samfunnsområde, som innan IKT og datatryggleik, samfunnstryggleik og beredskap. Samt på dei store samfunnsprofesjonane, for eksempel på velferdsteknologi og utvikling av velferdsstatens yrker. Vi vil også sikre gode rammevilkår for fagmiljøa som skal utdanne og utvikle samfunnet og institusjonane våre. Vi vil ha ei langt mer offensiv prioritering av forsking for fornying av velferdsstaten og offentleg sektor.  
   
Møre og Romsdal Arbeiderparti vil:

* Styrkje fagskuletilbodet i fylket, med fleire studieplassar og midlar til kvalitetsheving.
* Ha fleire midlar til kvalitetsarbeid og etter- og vidareutdanning for fagskolelærarar
* Jobbe for nye studieplassar til Møre og Romsdal, med vekt på lærarutdanning, helse- og sosialfaga, IKT, teknologi og realfag. Dei nye studieplassane skal fordelast på alle fire campus i fylket.
* Saman med partane i arbeidslivet gjennomføre ein kompetansereform for livslang læring i arbeidslivet
* Styrkje ordninga med bedriftsintern opplæring
* Prioritere ei satsing på oppgradering og nye kunnskapsbygg
* La fleire studentar få praksis og praktisk erfaring i arbeidslivet i løpet av studietida
* Bygge fleire studentboligar i nærleiken av utdanningsinstitusjonane våre.
* Ha meir forsking på viktige samfunnsområde, som IKT og datatryggleik, samfunnstryggleik og beredskap og innan dei store samfunnsprofesjonane våre
* Ha ei meir offensiv satsing på forsking for fornying av velferdsstaten og offentleg sektor.

**2 Aktiv næringspolitikk for framtidsretta arbeidsplassar**  
Næringslivet har behov for kompetanse og rett arbeidskraft, men skal vi kunne legge til rette for jobbvekst treng vi òg ein aktiv næringspolitikk. Noreg har spesielle fortrinn som kan gjere oss verdsleiande på fleire område dersom vi satsar målretta. Møre og Romsdal er eitt av landets viktigaste verdiskapingsfylke, og Møre og Romsdal Arbeiderparti vil legge til rette for at dette kan halde fram òg i framtidas arbeidsliv. Nye arbeidsplassar skapar vi på skuldrane til dei eksisterande arbeidsplassane og vi vil slå ring om næringsutviklinga som skjer i dei mange små, mellomstore og store verksemdene i heile fylket vårt. Vi meiner at Møre og Romsdal er det naturlege midtpunktet for ei nasjonal satsing på hav, og vil gjennomføre ei stor satsing på næringsutvikling knytt til havet.

Møre og Romsdal Arbeiderparti vil:

* Etablere eit nasjonalt verdiskapingsprogram for havnæringane, for å gjere vegen frå kunnskap til verdiskaping kortare
* Redusere byråkrati i søknadsordningar for støtte til næringslivet, slik at desse blir så tilgjengelege og fleksible som mogleg
* Opprette eit statleg forskingssenter for havrommet i Møre og Romsdal
* Utvikle Møre og Romsdal til ein nasjonal arena for systematisk kompetanseoverføring frå petroleumsnæringa til nye næringar
* Utvikle det offentlege som ein bestillar av lokale, innovative løysingar
* At staten skal bidra med midlar til utskifting av null- og lågutsleppsferjer i Møre og Romsdal
* Utvikle ein strategi for nye arbeidsplassar innafor miljøteknologi og bioøkonomi i Møre og Romsdal
* Styrkje dei regionale utviklingsmidlane til Møre og Romsdal betydelig, og utvide satsinga på breiband i distrikta
* Gje betre vilkår for oppstartsbedrifter i Møre og Romsdal, til dømes gjennom å jobbe for at staten oppretter eit akseleratorprogram som går inn med risikovillig tidligfasekapital i bedrifter som bidrar til omstillinga til det grøne næringslivet.
* Ha eit eige klimarelatert etableringstilskot gjennom Innovasjon Norge
* Sikre fellesskapet sitt eigarskap til naturressursar, viktige industriselskap og infrastruktur. Vi seier nei til sal av Noreg.
* Utrede norske lønns- og arbeidsvilkår på norsk sokkel.

**2.1 Kva skal kvinner med Møre og Romsdal?**

Møre og Romsdal har det største kvinneunderskotet av alle fylke i Noreg. I aldersgruppa 20-39 år er det 90 kvinner per 100 menn. Trenden er at kvinner som veks opp i Møre og Romsdal flyttar ut av fylket og ikkje kjem tilbake. Dette skapar fleire utfordringar for kommunane og fylket.

I Noreg har vi ein av dei mest kjønnsdelte arbeids- og utdanningsmarknadane. I eit fylke der tradisjonelt maskuline yrke som fiskeri, verfts- og produksjonsindustri er hjørnesteinar i lokalsamfunna, har det gitt seg utslag i at færre kvinner med høg utdanning flyttar tilbake til Møre og Romsdal. Ein så ensidig arbeidsmarknad som Møre og Romsdal har gjer oss sårbare i møte med den internasjonale økonomien. Å ha ein meir mangfoldig arbeidsmarknad bør vere ein prioritet for Møre og Romsdal for både å få kvinner heim og for å sikre seg mot svingingar i økonomien. Til dømes kan fylket bli meir attraktivt viss vi får fleire statlege arbeidsplassar.

Mange kvinner som bur i Møre og Romsdal jobbar i dag i deltidsstillingar i yrke tradisjonelt dominerte av kvinner. Skal vi gjere det attraktivt for kvinner å flytte tilbake til fylket, må vi òg utvikle politikk for dei kvinnene som allereie bur i Møre og Romsdal. Arbeiderpartiet vil jobbe for at heile stillingar blir hovudregelen.

Mangelen på kvinner i fylket gjer seg også andre utslag. Kvinner er mindre representert i lokalpolitikken. Når kvinner ikkje tek del i det politiske livet går vi glipp av viktige perspektiv og tema som kan vere avgjerande for at fleire kvinner vel å flytte heim. Det bør vere eit mål for Møre og Romsdal Arbeiderparti at fleire kvinner vel å engasjere seg i lokal- og fylkespolitikken.

Møre og Romsdal Arbeiderparti vil:

* Jobbe for fleire statlege arbeidsplassar i fylket.
* Jobbe aktivt for at fleire kvinner vel å ta aktivt del i politikken.
* Greie ut om fylkeskommunen bør dele ut ein årleg pris til bedrifter som har jobba aktivt for likestilling og mangfald.
* Innføre ein heiltidspott til tiltak og forsøk for å skape ein heiltidskultur.
* At fylkeskommunen aktivt skal jobbe for at elever som skal byrje på vidaregåande skule tar utradisjonelle fagutdanningar for sitt kjønn.
* At kvinner og menn får likt betalt for likt arbeid og at kvinnedominerte yrke vert lønnsmessig oppvurderte.
* At alle kommunar i Møre og Romsdal utarbeider ein strategi for korleis dei skal få kvinner tilbake til kommunen.

**3 Kamp for det trygge, seriøse og organiserte arbeidslivet**  
Den norske modellen er unik fordi den har evna å kombinere høg verdiskaping med rettferdig fordeling og sterke velferdsordningar. Sterke organisasjonar i arbeidslivet, trepartssamarbeid, eit trygt og seriøst arbeidsliv og breie offentlege velferdsordningar er grunnlaget for dette. Møre og Romsdal Arbeiderparti vil styrkje og utvikle den norske modellen.

Arbeidstilsynet og arbeidstakarorganisasjonane er eintydige i sine tilbakemeldingar om at arbeidslivskriminaliteten er blitt grovare, meir omfattande og samansett. Det blir avdekka fleire og meir alvorlege dømer på sosial dumping, grov utnytting av arbeidstakarar og kriminalitet i det norske arbeidslivet. Myndigheitene saman med arbeidstakar- og arbeidsgivarorganisasjonane har lang tradisjon i å stå saman om tiltak for å bekjempe denne utviklinga, og det er kontinuerleg behov for nye tiltak for å vere i front av utviklinga.

Utviklinga i fleire bransjar, særleg byggebransjen, går i feil retning. Talet på tilsette i byggefirma blir redusert, og byggeprosjekta fylt opp med leigearbeidarar. Fast tilsetjing utan garantiløn breier om seg, og innleige har blitt regelen heller enn unntaket. Organisasjonsgraden er faretruande låg, i bygg- og anleggsbransjen i Oslo blir den anslått til å vere om lag 10 prosent.

Møre og Romsdal Arbeiderparti ser òg med uro på utviklinga i bruken av bemanningsbyrå i regi av offentlig sektor. I anbod der einaste avgjerande faktor er pris vil alltid dei useriøse aktørane ha eit stort fortrinn. Det går utover tilsette, brukarar og pårørande. Bruken av bemanningsbyrå, innleige og outsourcing av velferdstenester i det offentlege må avgrensast til eit absolutt minimum.

Bemanningsselskapa er no den største arbeidsgivaren på mange byggeplassar. Slik innleige fortrenger fast tilsette, senker organisasjonsgraden, gir usikre arbeidsforhold utan garanti for ei inntekt det går an å leve av, og fortrenger opplæringsbedrifter som driv fagopplæring og tek samfunnsansvar. Innleigde arbeidarar har dessutan større risiko for skader og dødsfall i ein bransje med allereie høg risiko. Det herskar stor uro mellom alle partane i arbeidslivet om forvitring av kompetanse, manglande innovasjon og synkande produktivitet.

Møre og Romsdal Arbeiderparti meiner viktige samfunnsomsyn står på spel, og ønskjer fleire fagarbeidarar, fleire faste tilsetjingar og meir tryggleik og maktbalanse i arbeidslivet.

Møre og Romsdal Arbeiderparti vil:

* Auke fagforeiningsfrådraget for å styrkje det organiserte arbeidslivet
* Opprette eit senter mot arbeidslivskriminalitet i Møre og Romsdal
* Fjerne det utvida høvet til å tilsette arbeidstakarar midlertidig i faste jobbar
* Forby nulltimarskontraktar i arbeidslivet
* Forby kontraktar av typen «fast tilsetting utan løn mellom oppdrag»
* Gje Arbeidstilsynet utvida fullmakter, meir ressursar og større sanksjonsmoglegheiter
* At utvida høve til innleige blir avgrensa slik at berre verksemder som er bundne av landsomfatta tariffavtale med fagforeining med innstillingsrett, kan inngå skriftleg avtale om tidsavgrensa innleige.
* Kartlegge omfanget av innleige i bygg- og anleggsbransjen, og innføre eit midlertidig forbod mot innleige avgrensa til enten dei geografisk sett mest utsette stadane eller avgrensa til dei mest utsette bransjane.
* Gjennomføre tiltak for å avgrense innleige i offentleg sektor
* Sikre at ulovleg innleige av arbeidskraft medfører kraftigare sanksjonar i form av gebyr og karantene
* Gjeninnføre kollektiv søksmålsrett mot ulovleg innleige av arbeidskraft og utvide retten til å gjelde utleigde arbeidarar
* Utarbeide ein ny tiltaksplan mot arbeidsmarknadskriminalitet og sosial dumping
* Utvide ordningane med regionale verneombod og treparts bransjeprogram
* Styrke Allmenngjeringsinstituttet.
* Telemarksmodellen eller liknande modellar blir innført i alle kommunar og fylkeskommunar.